Herotel

**Herotel** (gestileer as **herotel**; voorheen bekend as **Snowball Effect**)  is 'n Suid-Afrikaanse optiese vesel-operateur en internetdiensverskaffer wat toegang tot die internet verleen by wyse van optiese vesel. Dit verskaf ook dienste soos koordlose internet en VoIP aan die Suid-Afrikaanse internetverbruiker.

Die maatskappy verskaf dienste aan beide die alledaagse verbruiker en die korporatiewe wêreld in meer as 500 stede en dorpe regoor Suid-Afrika. Die maatskappy bedien afgeleë en landelike gebiede sowel as stedelike gebiede.

## Geskiedenis 
Die maatskappy het sy hoofkwartiere in Stellenbosch, en is in 1998 gestig deur die broers Eugene en Storm van der Merwe. Herotel het aanvanklik slegs bergingsruimte en toegang vir webwerwe en webontwikkeling aangebied, maar later internetkonnektiwiteit bygevoeg tot sy aanbod.

Die maatskappy se groei is versnel deur die konsolidasie van 30 eienaar-bedryfde besighede regoor Suid-Afrika, wat nou almal onder die herotel-vaandel bedryf word.

In Maart 2022 het die Suid-Afrikaanse veselnetwerkoperateur (VNO) Vumatel aangekondig dat hy 'n 45%, nie-beherende aandeel in herotel verkry het, wat later verhoog is tot 49.96%. In Augustus 2022 het Vumatel sy voorneme aangekondig om herotel oor te neem en sodoende sy Suid-Afrikaanse veselinfrastruktuurdekking buite groot metropolitaanse gebiede uit te brei.

In Mei 2025 was herotel Suid-Afrika se derde grootste VNO, met byna 600 000 huise wat deur sy infrastruktuur gedek word, met net minder as 300 000 huise wat aan sy netwerk gekoppel is. Terselfdertyd was dit ook Suid-Afrika se grootste geslote-toegangsnetwerk, wat beteken dat dit as beide die VNO en die enigste internetdiensverskaffer op die netwerk dien.

In Maart 2025 is Vumatel se volledige verkryging van herotel goedgekeur deur die Suid-Afrikaanse Mededingingskommissie, met die voorwaardes dat vrye toegang en deursigtige diensvoorwaardes gehandhaaf word. Die konsolidasie sal Vumatel in staat stel om sy veselnetwerk na Suid-Afrika se kleiner stede en landelike gebiede uit te brei, wat internettoeganklikheid verbeter. Vumatel het belowe om vesel-na-huisdienste in lae-inkomstegebiede bekend te stel en uit te brei, met die doel om die digitale kloof te oorbrug.

## Bedrywighede 
Die maatskappy onderhou meer as 2 000 torings en meer as 200 vesel-teenwoordigheidspunte (Engels: *points of presence*) regoor Suid-Afrika.

Herotel bied kommersiële dienste aan via sy herotel-besigheidsafdeling, wat in Menlyn, Pretoria gesetel is. Benewens soortgelyke dienste wat deur sy verbruikersafdeling verskaf word, bied Herotel Business infrastruktuurdienste soos:

* heroFlash (bestuurde, Laag 2-bandwydte-konnektiwiteit na Teraco-datasentrums)
* Donker Vesel (onbestuurde, punt-tot-punt-konnektiwiteit)
* Mede-ligging (landswye konnektiwiteit, via herotel se toringnetwerk en vesel-teenwoordigheidspunte).

## Ander inligting 
Die maatskappy is 'n stigterslid van die Wireless Access Provider's Association (WAPA) (Afrikaans: Assosiasie van Koordlose Diensverskaffers) en bedryf 'n koordlose netwerk in Kaapstad en die wyer Wes-Kaap, waarvandaan dit lae-koste koordlose dienste aanbied.

Herotel is ook 'n lid van die Internetdiensverskaffers-assosiasie van Suid-Afrika en beskik oor beide 'n I-ECNS-  I-ECS lisensie. In 2007 het herotel deelgeneem aan die ISPA Superteacher borgprogram.

Herotel besit en bedryf 'n datasentrum in Technopark, 'n kommersiële gebied in Stellenbosch.

## Verwysings